Það er gaman að skreyta heilar kökur jafnt sem bollakökur með þessum skemmtilegu sykurmassablómum . Best þykir mér að nota “ Gumpaste ” og hægt er að gera þessi blóm í hvaða litum sem er . Fletja þarf “ Gumpaste ” frekar þunnt út , skera út blóm með rósaskera og síðan þynna laufblöðin með kúluáhaldi á þéttum svampi . Gott er að láta blómin síðan þorna í eggjabakka eða öðru slíku og um að gera að hafa ekki öll nákvæmlega eins , endilega hafa sum opnari og önnur meira lokuð . Það má láta staðar numið hér og bleyta miðjuna með smá sykurmassalími ( volgt vatn og smá “ Gumpaste ” leyst upp í því ) og setja skrautperlur í miðjuna . Gumpaste harðnar á einni nóttu og næsta skref ( ef þess er óskað ) er að mála blómin með duftlitum . Ef þess er óskað er geymt að setja skrautperlurnar þar til það er búið . Notið þurran pensil og litið að vild með duftlitunum . Því næst þarf að gufa blómin og þar sem ég á ekki gufuvél nota ég hraðsuðuketilinn 🙂 Best er að taka í blómið með lítilli töng og færa það : að – frá og svo aftur að gufunni , leggja það síðan á smjörpappír og setja perlurnar í miðjuna ( það má líka bleyta miðjuna eftirá með smá sykurmassalími og setja þær þá ) . Þetta þarf svo aftur að þorna yfir nótt ( í nokkrar klukkustundir ) og svo er notast við pensil og sykurmassalím þegar líma á blómin á köku þakta sykurmassa . Varast skal þó að setja of mikið “ lím ” því þá getur blómið runnið af . Haldið við hvert blóm þar til þið finnið að það hefur “ klístrast ” við og þá er óhætt að ná í það næsta .